อีกรายที่ จ.นนทบุรี ผู้สื่อข่าวได้ไปที่บ้านเลขที่  74 / 3  หมู่  3  ซอยชูชาติอนุสรณ์ ถนนติวานนท์ ต.บางตลาด อ.ปากเกร็ด จ.นนทบุรี ซึ่งเป็นบ้านของเด็กที่ป่วย บริเวณบ้านมีเล้าไก่และกรงนกตั้งเรียงรายอยู่ นางสมหมาย ศรีอ่อน อายุ  67  ปี ที่เฝ้าบ้านอยู่เล่าว่า เป็นของนายประทีป ตั้งสุข ลูกเขยกับลูกสาวตน ชื่อนางประไพ มีลูก  2  คนชื่อ ด.ช.อาร์ม อายุ  14  ปี กับ ด.ช.สถาพร อายุ  7  ขวบ เมื่อ  2 - 3  วันที่ผ่านมา ไก่ที่เลี้ยงไว้ได้ตายลง หลังจากนั้น ด.ช.สถาพรก็ล้มป่วย ได้พาไปที่สถานีอนามัยก่อนถูกส่งต่อไปยัง รพ.เด็ก ขณะเดียวกัน เจ้าหน้าที่ปศุสัตว์จังหวัดได้มานำไก่และนกที่เลี้ยงไว้ไปหมด รวมทั้งของเพื่อนบ้านใกล้เคียงด้วย ขณะที่นายแพทย์ณรงค์ ตั้งตรงไพโรจน์ สาธารณสุขจังหวัดนนทบุรี กล่าวว่า ต้องรอผลการตรวจจากหน่วยงานที่เกี่ยวข้องก่อน ขณะนี้ได้ส่งเจ้าหน้าที่ไปฉีดยาฆ่าเชื้อบริเวณบ้านที่เกิดเหตุ